recursal/SuperWikiNEXT-32B huggingface dataset:
**באטה** (בספרדית: **Bata**) היא עיר נמל בגינאה המשוונית וכן העיר הגדולה במדינה, ומתגוררים בה כשליש מאוכלוסיית גינאה המשוונית, העיר היא בירת מחוז ריו מוני, שמהווה את החלק היבשתי של גינאה המשוונית, ובירת פרובינציית ליטורל, הגובלת במחוז הדרומי של קמרון מצפון, במחוז הצפוני של גבון מדרום ובפרובינציית סנטרו סור בגינאה המשוונית עצמה.

העיר שוכנת לחופיו של האוקיינוס האטלנטי והייתה בירתה הקודמת של המדינה.

היסטוריה
--------

העיר הוקמה במהלך המאה ה-17 (לפי התושבים, בערב חג המולד (24 בדצמבר) של 1664, שבתאריך זה הם גם נוהגים לחגוג את הקמתה) על ידי הפורטוגזים על חורבותיו של הכפר פאנג (Fang) שהיה במקום. הצרפתים התיישבו במקום בשלהי המאה ה-19 ולאחר חוזה פריז בשנת 1900 נקבע כי כל שטחה של המדינה יועבר לספרד, ובכך הפכה באטה לבירת גינאה הספרדית.

גינאה המשוונית קיבלה עצמאות מספרד בשנת 1968 ושנה לאחר מכן הוכרזה מלאבו כעיר הבירה שלה. לאחר מהומות אנטי ספרדיות שקדמו לקבלת העצמאות, אוכלוסיית הלבנים בעיר צנחה פלאים וקיפאון כלכלי אחז בעיר במהלך שנות ה-70 וה-80 המוקדמות. גילוי הנפט באזור הביא לקפיצה כלכלית של העיר ולגידול ניכר במספר תושביה. לשם השוואה - אוכלוסיית העיר הוערכה ב-2005 בכ-173,046 תושבים וכיום (2012) בכ-250,770. כיום העיר נחשבת למרכז הכלכלי של הרפובליקה.

כלכלה
-----

עקב מיקומה האסטרטגי של העיר והנמל הגדול שלה, הנחשב לאחד מהגדולים ביבשת, היא חשופה לזרם גבוה של מהגרים זרים ותיירים מקומיים. העיר נחשבת קוסמופוליטית יחסית לאזור, והיא ידועה בשל חיי הלילה הססגוניים שבה, בתי הקזינו, בתי מלון ומסעדות מפוארים המקדמים בברכה אלפי תיירים מדי שנה. אטרקציות נוספות הן השווקים המקומיים ומרכזי קניות, מבנים מודרניים וטיילת באורך של יותר מ-20 קילומטרים (היחידה מסוגה באפריקה).

אקלים
-----

האקלים בעיר הוא טרופי חם וגשום. הטמפרטורה נעה בין 21 מעלות צלזיוס בלילה ל-32 מעלות ביום, בקירוב, ואינה משתנה לאורך השנה.

תחבורה
------

העיר מהווה עורק תחבורה ראשי בגינאה המשוונית ויוצאות ממנה מעבורות לעיר הבירה מלאבו הממוקמת באי ביוקו, וכן לדואלה, הגדולה שבערי קמרון, הנמצאת סמוך לביוקו.

צפונית לעיר שוכן נמל התעופה באטה, המשמש לטיסת פנים לבירה מלאבו, וכן לערים דואלה, ליברוויל שבגבון וקוטונו שבבנין.

קישורים חיצוניים
----------------

ויקישיתוף מדיה וקבצים בנושא **באטה** בוויקישיתוף
* באטה, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007560079805171
* GND: 4564489-5
* LCCN: n84225371
* MusicBrainz: 0f7fd2ff-8be5-4f0d-acca-3737ab8d5ec9
* VIAF: 146636928
* WorldCat (עם VIAF): 146636928

 |
רבי **יום טוב ליפּמַן** (**ליפא**) **הכהן בַּסליאנסקי** (או **בַּסלַבסקי**; מכונה: ר' ליפא מירֶר (מירער; כלומר ליפא ממיר); תקפ"א, 1821 – כסלו תרנ"ג, דצמבר 1892) היה רב ליטאי, רב ואב"ד מיר. נודע על שם ספרו, ה"מלבושי יום טוב".

ביוגרפיה
--------

יום טוב ליפמן (ליפא) בן יהודה זאב הכהן נולד בשנת תקפ"א, אחיינו (בן אחותו) של הרב אליעזר ליפמן רבינוביץ ממינסק ונינו של הרב יום טוב ליפמן הלפרין, אב"ד קאפולי (קאפוליא), בעל "קדושת יום טוב", "תוספת קדושה" ו"מלאכת יום טוב".

בגיל 17 נישא בזיווג ראשון לבתו של הגביר שמעון זימל מהלוסק, והמשיך בלימודיו. לאחר תקופה התמנה כרבה של שומיאץ, שבה כיהן 11 שנים. בשומיאץ נפטרה אשתו, והוא נישא בשנית לבתו של הרב יעקב לייב ממלסטבקה. תקופה קצרה כיהן ברבנות חסלביץ', ולאחר שרפה גדולה שהתחוללה בה, התקבל כרבה של העיר מיר. ברבנות מיר כיהן 18 שנים, והוציא בה את שני כרכי ספרו "מלבושי יום טוב", שהקנו לו שם של גאון בתורה.

ידועה הייתה בקיאותו בכל חלקי הש"ס; לפי הרב מ"מ ישר, הביוגרף של רבי ישראל מאיר הכהן מראדין (ה"חפץ חיים"), כאשר נשאל האחרון לאחר שיחה בענייני "קדשים" עם הרב אלעזר משה הורוויץ שהיה אף הוא בקיא גדול בתחום: "האם פגשת במישהו נוסף שמכיר את התחום ברמת הידע שלך?", השיב: "רבי ליפא מירר, אף הוא כהן, בקיא ממני. הוא יכול היה להיכנס לבית המקדש ולעבוד את העבודה בעיניים עצומות".

הוא עסק גם בצורכי ציבור, והשתתף באספות רבנים שנערכו בעניינים אלו. ידועה השתתפותו בישיבה שכינס שמואל פוליאקוב, ובה דנו גדולי רבני ליטא בשאלת הנהגת לימודי חול בישיבת וולוז'ין. כמו כן היה מן הרבנים שחתמו על כרוז גילוי הדעת בעניין כולל הפרושים בקובנה, במהלך פולמוס המוסר.

יחסו לתנועת חיבת ציון היה מורכב: מחד גיסא השתדל לסייע לעולים לארץ ישראל; ומאידך, לאחר הצטרפות האינטליגנציה היהודית החילונית לתנועה, הסתייג ממנה. הוא היה בין האוסרים את היתר המכירה, שנועד להסדיר את החקלאות היהודית בשנת השמיטה.

לקריאה נוספת
------------

* משה צינוביץ, "רבני קהלת מיר", בתוך: **אנציקלופדיה של גלויות: מיר**, ירושלים: היכל שלמה, תשכ"ג, עמ' 63–67.

קישורים חיצוניים
----------------

* 'ר' יו"ט־ליפמן ב"ר יהודה־זאב הכהן', בתוך: דב ליפץ (מרכז המערכת), נתן גורן [ואחרים] (מערכת), **יהדות ליטא**, כרך ג, ספר א: "אישים", תל אביב: עם הספר, תשכ"ז, עמ' 54 (ספר יזכור לקהילת ליטא, בספריית העיר ניו יורק, תמונה 1252).
* יום טוב ליפמן הכהן בוסלאנסקי, במהדורת 1901–1906 של האנציקלופדיה היהודית (באנגלית)
* טלגרמה ל"המליץ": מיר (פ. מינסק), 14 דעצעמבער), המליץ, 27 בדצמבר 1892 (ידיעה על מותו)
* י. שורצין, אלון בכות, הצפירה, 8 בינואר 1893
* איסר ראבינאוויץ ממינסק, מעשים בכל יום | בארצנו | מאריאמפאל, המליץ, 27 בינואר 1893 (הספד)

ספרו
* ****מלבושי יום טוב****, וילנה: דפוס יהודה ליב מ"ץ, תרמ"א, באתר היברובוקס

הערות שוליים
------------

1. ↑  הרב משה מאיר ישר, **החפץ חיים: חייו ופעלו**, בני ברק: נצח, תשי"ח, ח"א, עמ' רעד-רעה.
2. ↑  עוד השתתפו בישיבה זו: רבי יצחק אלחנן ספקטור ובנו רבי צבי הירש רבינוביץ, רבי אליהו חיים מייזל, רבי יוסף דוב סולובייצ'יק, רבי אליהו אליעזר גרודזינסקי מווילנה ורבי ראובן הלוי לוין מדננבורג.
3. ↑  חתומים נוספים: רבי חיים ברלין, רבי יחיאל מיכל אפשטיין, רבי חיים סולובייצ'יק, רבי מאיר מיכל רבינוביץ ורבי חיים עוזר גרודזינסקי.
4. ↑  הוא היה בין אלו שאסרו את אתרוגי קורפו, דבר שהועיל להתיישבות היהודית בארץ ישראל.
**man** (קיצור של **manual**; עברית: מדריך או ספר הוראות) היא פקודה המציגה תיעוד של תוכנה במערכת ההפעלה יוניקס ובמערכות הפעלה דמויות יוניקס. נושאים המתועדים בדפי ה-man כוללים תוכניות מחשב (כולל ספריות וקריאות מערכת), תקנים וקונבנציות, ולעיתים אפילו מושגים מופשטים. משתמש יכול לחפש ולקרוא את דפי העזרה בעזרת הפקודה `man`.

היסטוריה
--------

"UNIX Programmer's Manual" (בתרגום חופשי: המדריך למתכנת יוניקס) ראה אור ב-3 בנובמבר 1971. דף ה-man הראשון נכתב על ידי דניס ריצ'י וקן תומפסון בשנת 1971. באותה העת, הזמינות של תיעוד מקוון דרך מערכת דפי ה-man נחשבה כהתקדמות גדולה. כיום, כמעט כל יישום של ממשק שורת הפקודה ביוניקס מגיע עם דף man.

מספר חלופות ל-man נהנו מפופולריות, כאשר הבולט מביניהם הוא `info` של פרויקט גנו. נוסף על כך, תוכנות ממשק משתמש גרפי ליוניקס (במיוחד אלו שנבנו בסביבת KDE או GNOME) מספקים תיעוד למשתמש בפורמט HTML וכוללים מציג HTML מובנה כגון `yelp` על מנת להציג דפי עזרה בתוך התוכנה.

דפי ה-man כתובים בדרך כלל באנגלית, אך תרגום לשפות נוספות יכול להיות זמין לעיתים במערכת.

בשנת 2010, OpenBSD הפסיק את השימוש ב-troff לעיצוב דפי ה-man לטובת mandoc, מעצב מיוחד עבור דפי עזרה עם תמיכה מובנית עבור פוסטסקריפט, HTML, ו-XHTML.

פרקים
-----

דפי העזרה מחולקים בין 8 פרקים בדרך כלל, אשר מסווגים בדרך הבאה (בלינוקס, BSD ו-OS X):

| פרק | תיאור |
| --- | --- |
| 1 | פקודות כלליות |
| 2 | קריאות מערכת |
| 3 | פונקציות ספרייה |
| 4 | קבצים מיוחדים ומנהלי התקנים |
| 5 | פורמט קבצים וקונבנציות |
| 6 | משחקי מחשב ושומרי מסך |
| 7 | שונות |
| 8 | פקודות ושירותי מערכת |

שימוש
-----

על מנת לקרוא את דף העזרה של פקודת יוניקס, הקש במעטפת:

```
man <command_name>

```

על מנת להציג את הפלט, man משתמש ברירת המחדל במציג הדפים less.

דפי העזרה מסווגים בדרך כלל בצורה "(section)‏name", כאשר לכל דף עזרה יכול להיות במספר פרקים, לדוגמה, `exit(2)` ו-`exit(3)`. התחביר לגישה לדף עזרה שאינו ברירת המחדל משתנה בין מימושים של man. בלינוקס ו-BSD הוא יראה כך:

```
man 3 printf

```

הפקודה תחפש את `printf` בפרק 3 של דפי העזרה.

ראו גם
------

* RTFM

קישורים חיצוניים
----------------

ויקישיתוף מדיה וקבצים בנושא **Man** בוויקישיתוף
* Man Page for man באתר יוניקס.
* Online Man Pages באתר מערכת ההפעלה FreeBSD.

הערות שוליים
------------

1. ↑  Unix Programmer's Manual באתר מעבדות בל.

| פקודות בסביבת Unix ובמערכות הפעלה דמויות יוניקס |
| --- |
| מערכת קבצים | 
bzip • cat • cd • chmod • chown • chgrp • cksum • cmp • cp • dd • du • df • file • fsck • gzip • ln • ls • mkdir • mount • mv • pwd • rm • rmdir • tar • tee •  tree • touch • umask • zip
 |
| תהליכים | 
at • chroot • cron • htop • kill • killall • nice • pgrep • pkill • ps • pstree • time • top
 |
| סביבת משתמש | 
dig • env • exit • finger • passwd • su • sudo • uptime • talk • uname • w • wall • who • whoami
 |
| עיבוד טקסט | 
awk • basename • cut • diff • ed • ex • head • less • more • paste • sed • sort • strings • tail • tr • uniq • vi • vim • wc • xargs
 |
| מעטפת | 
alias • echo • expr • printf • sleep • test • wait
 |
| רשת | 
ifconfig • inetd • ip • netcat • netstat • nload • nmap • nslookup • ping • rlogin • route • ssh • traceroute
 |
| חיפוש | 
find • grep • locate
 |
| שונות | 
man • bc • cal • date • parted • seq
 |
על פי קביעות הלוח העברי הנוהגת כיום, אחדים מהחגים בהם ישנה חובת שבתון יכולים לחול ביום שישי או ביום ראשון. במקרה כזה תהיה התוצאה שני ימים רצופים שהם ימי שבתון לפי ההלכה היהודית. מחלוקת היא במשנה האם חג ושבת החלים יחד יוצרים קדושה אחת או שתי קדושות נפרדות.

חגים רלוונטיים
--------------

בארץ ישראל, יום הכיפורים, סוכות ושמחת תורה אינם יכולים לחול בצמידות לשבת, בשל אחד מכללי היסוד של הלוח העברי: "לא אד"ו ראש". מפגש בין שבת ומועד יכול לחול רק בראש השנה (המקרה היחידי בו ישנה אפשרות של שלושה ימי שבתון בארץ ישראל), בפסח (ליל הסדר ושביעי של פסח) ובשבועות.

בחגים שנמשכים יומיים, כדוגמת ראש השנה בארץ ישראל וכל החגים (למעט יום הכיפורים) בחוץ לארץ בהם נוהג יום טוב שני של גלויות, ייתכן מצב שבו החג יחול ביום חמישי או ביום ראשון, ואז ייווצר רצף של שלושה ימי שבתון. 

בחוץ לארץ, שבה נוהג יום טוב שני של גלויות, צירוף של שלושה ימי שבתון הוא אירוע נפוץ. לדוגמה בשנה שבה היום הראשון של ראש השנה ביום חמישי, חלים שלושה ימי שבתון הן בראש השנה, הן ביום טוב ראשון של סוכות והן בשמיני עצרת.

צמידות חג ושבת בהלכה
--------------------

### איסור מלאכה

בכל החגים פרט ליום הכיפורים מותר לאפות ולבשל אוכל לאותו היום, מה שמכונה "מאלכת אוכל נפש", כך שבימי החג אין כל קושי להכין מאכלים, אף כאשר חלים בצמידות לשבת. יום הכיפורים, אסור אפילו במלאכת אוכל נפש, אינו חל לעולם בצמידות לשבת, כך שלא יכול להיווצר מצב שבו אסור להכין אוכל יומיים רצופות. 

לעניין הכנת אוכל מחג לשבת - מדין תורה מותר להכין מאכלים בחג לצורך שבת, אולם מחשש שמא יסיקו אנשים מכאן כי ניתן להכין גם מחג ליום חול, גזרו חז"ל שהדבר אסור. פתרון המאפשר הכנה מחג לשבת בכל אופן הוא ערוב תבשילין.

מידת היכולת להשתמש בעירוב תחומין שונה עבור שבת לעומת יום טוב.

### הבדלה

 ערך מורחב – **יקנה"ז**  

אין עורכין הבדלה במוצאי יום טוב שבא אחריו שבת, שכן חומרת שבת גדולה מחומרת יום טוב, ולכן אין הקדושה פוחתת ואין סיבה להבדיל. 

במוצאי שבת, אף כאשר חל חג באותה עת, עורכין הבדלה. הבדלה זו משולבת בקידוש ומכונה 'יקנה"ז' (יין, קידוש, נר, הבדלה, זמן – כלומר ברכת "שהחיינו").

שלושה ימי שבתון רצופים בחוק הישראלי
-----------------------------------

שלושה ימי שבתון רצופים יוצרים בעיה מסוימת למחוקק בישראל, שאינו חפץ ליצור חילול חג במקום שאין בו הכרח של פיקוח נפש, אך מתקשה להשלים במקרים מסוימים עם שלושה ימי שבתון רצופים.

עצור אמור לראות שופט בתוך 24 שעות ממעצרו. לפי תקנות סדר הדין הפלילי מ-1997, במקרה של מעצר בערב ראש השנה שחל ביום חמישי, יובא העצור בפני שופט לא יאוחר מתום 32 שעות מעת מעצרו, אף אם לשם כך ייאלץ השופט לקיים דיון בעיצומו של היום השני של ראש השנה. על השופט לנסות ולהמעיט בחילול החג ככל האפשר ומסתבר שאין צורך לרשום פרוטוקול. העצור החושש מחילול החג יכול לבקש שיובא לפני השופט במוצאי השבת, בהקדם האפשרי.

דיון ארוך ביחסה של ההלכה לתקנה זו ערך הרב בניהו ברונר, ובסופו הוא מסיק:

"יש מקום להקל בדבר משום כבוד הבריות, שהרי מדובר ביום טוב שני שאיסור המלאכה בו הוא מדרבנן. אמנם עדיף להימנע מאיסורי דאורייתא, למשל: עדיף שהשופט יגיע ברגל לבית המעצר, ולא ירשום את החלטתו אלא במוצאי החג. אבל גם אם לצורך קיום ההליך, יצטרכו השוטרים להסיעו ברכב, יש מקום להיתר, כיוון שאיסור הנסיעה ביום טוב הוא מדרבנן במקום שאין בעיה של תחומין".

**הבהרה:** המידע בוויקיפדיה נועד להעשרה בלבד ואין לראות בו פסיקה הלכתית.
**יסעורון וילסון** (שם מדעי: *Oceanites oceanicus*) הוא מין של עוף ים קטן מהמשפחה יסעורונים דרומיים אשר בעל תפוצה גלובלית מסביב לאוקיינוסים. הוא קרובו לסוג של יסעורון גלאפגוס.

מאפיינים
--------

יסעורון וילסון מגיע לאורך 16-18.5 ס"מ, מוטת כנפיים של 38–42 ס"מ ומשקלו 28–50 גרם בממוצע. הוא בעל נוצות כהות עם זנב זקור בעל קצוות לבנים ורגליים שחורות ובעל כנפיים רחבות עם קצוות לבנים. היסעור בעל מקור קצר ושחור שבקצהו העליון בלוטת הפרשת מלחים.

היסעורון הוא עוף הנודד לאורך הים הפתוח, הרחק מהיבשה ונראה לעיתים רחוקות. אזור הרבייה שלו הוא סביב האוקיינוס הדרומי לחופי אנטארקטיקה, איי שטלנד הדרומיים ואיים דומים במהלך הקיץ. בסתיו הוא נודד צפונה ומבלה סביב האוקיינוס האטלנטי צפונה עד לבריטניה אך מגיע גם לאוקיינוס השקט לחופי אמריקה הצפונית וגם לאוקיינוס ההודי. עוף זה יכול לישון בעודו מעופף והוא נוחת רק לעיתים רחוקות אך יכול לשחות על פני המים.

היסעורון ניזון מפלנקטון צף אך גם מדגים כמו אורנוניים, קריל ואמפיפודים. היסעורון מרקד על הגלים וחוטף מזון קטן והוא עושה זאת גם בעת סערות עזות. לעיתים הוא נצפה ניזון מנבלות של חיות גדולות.

היסעורון המתרבה באיים הדרומיים, אשר הוא אחד מהעופות הקטנים ביותר באנטארקטיקה, מקנן בסלעים ובנקיקים עמוקים ובהם מטיל ביצה אחת. האפרוח הבוקע ניזון מקריל ודגים שזוג ההורים מביאים לו עד לבגרותו לאחר 60 יום. ההורים גם שומרים עליו מטורפים כמו חמסניים ושחפים המחפשים כל אפרוח פגיע.

קישורים חיצוניים
----------------

ויקישיתוף מדיה וקבצים בנושא **יסעורון וילסון** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* ARKive
* ITIS
* NCBI
* GBIF
 |

הערות שוליים
------------

1. ↑  יסעורון וילסון באתר הרשימה האדומה של IUCN
**בית הקברות הצבאי הארגנטינאי באיי פוקלנד** הוא מקום קבורתם של 237 חיילים ארגנטינאים, שנהרגו באיים במהלך מלחמת פוקלנד בשנת 1982. במקום מוצבת אנדרטה לזכר כל חללי ארגנטינה במלחמה זו.

רקע
---

 ערך מורחב – **מלחמת פוקלנד**  

ב-2 באפריל 1982 כבשו כוחות ארגנטינה שבשליטת החונטה הצבאית את איי פוקלנד שבריבונות בריטית, על רקע טענה רבת שנים של ארגנטינה לריבונות באיים אלו. בריטניה הגיבה במשלוח כוח משימה לדרום האוקיינוס האטלנטי, אשר כלל מאה כלי שיט צבאיים וכ-9,000 חיילי רגלים. לאחר קרבות אוויר עם הארגנטינאים פלשו הבריטים ב-21 במאי לאי המזרחי באיי פוקלנד ובתום קרבות כבדים השלימו עד ה-14 ביוני את הכנעת הכוחות הארגנטינאים באיים כולם.

המלחמה עלתה בחייהם של 649 חיילים ואזרחים ארגנטינאים ו-257 בריטים. 323 מן הארגנטינאים נספו בסיירת גנרל בלגראנו, שטבעה לאחר שטורפדה על ידי צוללת בריטית ב-2 במאי. 89 אחרים אבדו בטביעת אוניות אחרות או בכלי טיס שהתרסקו. האחרים נפלו באיים ונקברו בהם באתרים זמניים שונים.

בית הקברות
----------

לאחר המלחמה הציעה בריטניה לארגנטינה להחזיר אליה את גופות חלליה מאיי פוקלנד, אך ארגנטינה סירבה בידיעה שקברי החללים יהוו נוכחות ארגנטינאית קבועה באיים. 

הממשלה הבריטית שכרה לפיכך את שירותיה של חברת קבורה אזרחית על מנת שתרכז את גופות החיילים הארגנטינאים שנפלו באיים לאתר קבורה אחד, בסיוע חיילי הצבא הבריטי. לצורך כך נבחר אתר קבורה זמני שהוקם כשני קילומטרים מצפון-מזרח ליישוב דרווין שבמרכז האי המזרחי. במקור נקברו בו 47 חיילים ארגנטינאים שנהרגו בקרב גוס גרין ב-28 במאי.

החללים נקברו בבית הקברות בשלוש חלקות. למראשות כל קבר הוצב צלב עץ (לסימול ארעיות) לבן ולרגליו טבלת אבן הנושאת את שם החלל. על רבים מן ההרוגים לא נמצאו דסקיות זיהוי ונעשו מאמצים לזהותם בדרכים אחרות. בכל זאת 123 מהקברים באתר הם קברי אלמונים. בין החלקות משתרע מרבד עשב.

בית הקברות מסוגר משלושה צדדים בגדר עץ לבנה. בצידו המערבי הוא מוקף באנדרטה - קשת של לוחות זכוכית הנתונים במסגרות אבן אפורה, שעליהם נחרתו שמות כל 649 החיילים הארגנטינים שנפלו במלחמה. במרכז השורה ניצב צלב גדול. כמו כן מוצבת באנדרטה דמות הקדוש המגן של ארגנטינה. אנדרטה זו הוצבה באתר בשנת 2007.

מאז הפשרת היחסים בין בריטניה לבין ארגנטינה ב-1999 מופקדות משפחות החללים הקבורים באתר על תחזוקתו, והן שכרו לשם כך ארגנטיני המתגורר באיים.

ב-9 בנובמבר 2002 ביקר באתר והניח בו זר הנסיך אנדרו, בנה של המלכה אליזבת השנייה, אשר לחם בעצמו במלחמת פוקלנד כטייס.

בשנת 2009 הכריזה ממשלת ארגנטינה על בית הקברות כאתר היסטורי לאומי.

בחודש יולי 2012 חובלה דמות הקדוש באנדרטה. ארגנטינה מחתה על כך בפני בריטניה והעבירה הודעה בנדון לאו"ם לארגון הצלב האדום הבינלאומי. המשטרה המקומית חקרה את האירוע והנזק תוקן.

ראו גם
------

* בית הקברות הצבאי סן קרלוס

קישורים חיצוניים
----------------

ויקישיתוף מדיה וקבצים בנושא **בית הקברות הצבאי הארגנטינאי באיי פוקלנד** בוויקישיתוף
* תמונת פנורמה אינטראקטיבית של בית הקברות
* תמונות של בית הקברות
* ידיעה בנוגע לחנוכת האנדרטה בבית הקברות
המונח "יסעור" מפנה לכאן. אם הכוונה למשמעות אחרת, ראו יסעור (פירושונים).

פולמאר צפוני
יסעור שחור-כיפה
**יסעוריים** (שם מדעי: Procellariidae) הם משפחת עופות ימיים המקורבים לאלבטרוסיים, החיים כמעט בכל הימים והאוקיינוסים.
חלקם גדולים, כגון היסעור הגדול הנפוץ באוקיינוס האטלנטי, שגודלו כמעט ששים סנטימטר; ולאחרים, כדוגמת היסעור הקטן שגודלו 30 סנטימטר.

תיאור
-----

היסעורים אינם מצטיינים בצבעים רבים. גבם והצד העליון של כנפיהם הם שחורים, ואלו חלקי גופם התחתונים מבהיקים בלבנם הטהור. הודות לקרומי השחייה המתוחים בין שלוש האצבעות שברגליהם הם מיטיבים לשחות, והודות לכנפיהם הארוכות והחדות הם מצטיינים כמעופפים מֻבהקים. בדרך כלל הם מתעופפים בסמוך לפני הים וחגים במעגלים. את רוב זמנם הם מבלים על פני המים. במשך היום הם מתעופפים ותרים אחרי טרף, בעיקר דגים וסרטנים. בלילה הם נחים על פני המים.

רבייה
-----

בעונת הקינון באים היסעוריים בלילה לחופי המים, ועל-פי-רוב בוחרים הם לשם כך איים בלתי מיושבים. הם מכינים לעצמם קנים בתוך מאורות שבאדמה, ומקום קינונם המאֻכלס להקות גדולות נהפך לכעין "חלת-דבש" מרֻבת מאורות. הנקבה אינה מטילה אלא ביצה אחת והאפרוח הנבקע מן הביצה מכֻסה פלומה ארֻוכה וצפופה. ההורים דואגים לאפרוחים ומביאים להם מזון והללו משמינים מאוד. אולם במשך היום עוזבים ההורים את האפרוחים לנפשם ויוצאים להתעופף על פני המים, ורק לאחר רדת החשכה הם חוזרים אל הקנים.

מיון
----

**סוגי המשפחה**: 

* סוג בו מין יחיד יסעור קרגואלני (*Aphrodroma brevirostris*)
* סוג יסעור בולוור (*Bulweria*)
* סוג יסעור קורי (*Calonectris*)
* סוג בו מין יחיד יסעור הכף (*Daption capense*)
* סוג יסעור אפור (Ardenna)
* סוג יסעור שחפי (*Fulmarus*)
* סוג בו מין יחיד יסעור כחול (*Halobaena caerulea*)
* סוג יסעור ענק (*Macronectes*)
* סוג פריון (*Pachyptila*)
* סוג בו מין יחיד יסעור שלג (*Pagodroma nivea*)
* סוג פרוסלריה (*Procellaria*) - בו יסעור לבן-סנטר
* סוג סערוני (*Pseudobulweria*)
* סוג סערון (*Pterodroma*)
* סוג יסעור (*Puffinus*)
* סוג בו מין יחיד יסעור אנטארקטי (*Thalassoica antarctica*)

קישורים חיצוניים
----------------

ויקישיתוף מדיה וקבצים בנושא **יסעוריים** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* EOL
* ITIS
* NCBI
* GBIF
 |

* יסעוריים, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007538606705171
* GND: 4826835-5
* LCCN: sh85107131
* NDL: 00575616
* NKC: ph560427

 |
**בית הקברות הצבאי הבריטי בפוזנן** (שמו באנגלית: **Poznan Old Garrison Cemetery**) שוכן בפארק המצודה של העיר פוזנן שבמערב פולין. כיום קבורים בו 452 חללים שנהרגו בשתי מלחמות העולם.

בית הקברות הוא מתחם נפרד בתוך בית קברות גדול יותר השוכן בפארק. הוא ניצב על גבי מדרון ומשתרע על פני שטח של כ-2,500 מטרים מרובעים, מוקף עצים ומשופע בצמחייה. במרכזו של האתר ניצב צלב ההקרבה, שאופייני למרבית בתי הקברות הצבאיים של האימפריה הבריטית. משני עבריו ניצבות שתי חלקות קבורה. 

בית הקברות הוקם לאחר מלחמת העולם הראשונה לשם קבורתם של 174 שבויי מלחמה בריטים שהוחזקו על ידי הגרמנים בשטחי פולין דהיום ומתו בשביים. 

לאחר מלחמת העולם השנייה נוספה חלקה שנייה בבית הקברות, מדרום לחלקה המקורית. נקברו בה 259 חללים. חלקם היו אנשי צוות אוויר של חיל האוויר המלכותי שנהרגו בשמי פולין, מרביתם במהלך משימות הפצצה על נמל שצ'צ'ין. נאספו אליו גם גופותיהם של שבויים שמתו בשביים במספר מחנות שבויים גרמנים באזור. עוד נקברו בו חלק מ-50 השבויים (מתוך 76) שברחו בבריחה המפורסמת ממחנה השבויים סטלאג לופט III ב-1944 והוצאו להורג על ידי הגרמנים לאחר שנתפסו.

בסך הכל נקברו באתר 380 אנשי צבא בריטים, 23 קנדים, 20 אוסטרלים, שישה ניו זילנדים וארבעה דרום אפריקאים. קבורים בו גם 19 נופלים שלא נמנו על חיילי האימפריה הבריטית.

בבית הקברות ניצבים גם מספר לוחות זיכרון, המנציחים את שמותיהם של 53 חללים שמתו באזור במלחמת העולם הראשונה ומקום קבורתם איננו ידוע.

בית הקברות הוקם ומתוחזק על ידי ועדת חבר העמים לקברי מלחמה.

ראו גם
------

* בית הקברות הצבאי הבריטי בברלין

קישורים חיצוניים
----------------

ויקישיתוף מדיה וקבצים בנושא **בית הקברות הצבאי הבריטי בפוזנן** בוויקישיתוף
* בית הקברות, באתר ועדת חבר העמים לקברי מלחמה
* בית הקברות הצבאי הבריטי בפוזנן, באתר "Find a Grave" (באנגלית)
* בית הקברות, באתר טייסת 49 של חיל האוויר המלכותי
* תמונות בית הקברות, באתר Flickr

הערות שוליים
------------

1. ↑  בפולין מצויים עוד שלושה בתי קברות צבאיים בריטים. בארבעת בתי הקברות יחד נקברו 1,131 חללים (מקור: אתר ועדת חבר העמים לקברי מלחמה).
**קנדל ויליאמס** (באנגלית: **Kendell Williams**; נולדה ב-14 ביוני 1995) היא אתלטית אמריקאית המתחרה בקרב שבע.

ביוגרפיה
--------

ויליאמס נולדה בארלינגטון שבוירג'יניה, בתם של בליין ותרזה, אחיה הבכור דבון אף הוא אתלט המתחרה בקרב עשר. היא למדה בתיכון במריאטה שבג'ורג'יה ולומדת תואר ראשון בפרסום באוניברסיטת ג'ורג'יה. 

ויליאמס ואחיה הצטיינו מילדותם בריצת משוכות, אביהם רשם אותם גם לתחרויות הקרב-רב על מנת שיצברו ניסיון נוסף במקצי המשוכות, וכן מפני שהתחרויות בקרב-רב החלו יום קודם לשאר הענפים, מה שאפשר תנאים טובים יותר למתחרים הבודדים בתחום זה. 

ב-2011 זכתה ויליאמס במדליית ארד בריצת 100 מטר משוכות באליפות העולם באתלטיקה עד גיל 18 שהתקיימה בליל שבצרפת וסיימה במקום ה-11 בקרב שבע. ב-2012 קבעה ויליאמס שיא אמריקאי עד גיל 18 בקרב שבע בתוצאה של 5578 נקודות אותה השיגה כשסיימה שמינית באליפות העולם עד גיל 18 שהתקיימה בברצלונה. ב-2013 קבעה שיא אמריקאי עד גיל 18 בקרב חמש בתוצאה של 4068 נקודות, היא זכתה באליפות ארצות הברית עד גיל 18 בריצת 100 מטר משוכות, בקפיצה לגובה, בקפיצה לרוחק ובקרב שבע. במשחקים הפאן-אמריקאיים עד גיל 18 זכתה במדליית כסף בקרב שבע. 

ב-2014 זכתה במדליית זהב בריצת 100 מטר משוכות באליפות העולם באתלטיקה עד גיל 20 בתוצאה של 12.89 שניות. היא החלה להתחרות במסגרת אוניברסיטת ג'ורג'יה, זכתה באליפות ה-NCAA בקרב חמש בשנים 2014, 2015 ו-2016. בתחרות קרב שבע זכתה באליפות ה-NCAA ב-2014 וב-2016 וסיימה שנייה ב-2015. 

באליפות העולם באתלטיקה באולם 2016 סיימה במקום השישי בקרב חמש בתוצאה של 4586 נקודות. באולימפיאדת ריו דה ז'ניירו סיימה במקום ה-17 בקרב שבע בתוצאה של 6221 נקודות. 

ביוני 2017 שיפרה את שיאה האישי בקרב שבע ל-6,564 נקודות, בתחרות בה שיפרה את שיאיה האישים בחמישה ענפים. 

באליפות העולם באתלטיקה 2017 סיימה במקום ה-12 בתוצאה של 6220 נקודות. באליפות ארצות הברית באתלטיקה ב-2019 סיימה שנייה בשיא אישי של 6,610 נקודות. באליפות העולם באתלטיקה 2019 סיימה חמישית בתוצאה של 6415 נקודות.

באולימפיאדת טוקיו סיימה במקום הרביעי. באליפות העולם באתלטיקה באולם 2022 זכתה במדליית ארד.

שיאים אישיים
------------

**אצטדיון:**

* ריצת 100 מטר משוכות: 12.58 שניות, 2019
* קפיצה לגובה: 1.85 מטר, 2012, 2017
* הדיפת כדור ברזל: 13.41 מטר, 2019
* ריצת 200 מטר: 23.50 שניות, 2017
* קפיצה לרוחק: 7.00 מטר, 2021
* הטלת כידון: 48.78 מטר, 2021
* ריצת 800 מטר: 2:15.31 דקות, 2016
* קרב שבע: 6,683 נקודות, 2021

**אולם:**

* ריצת 60 מטר משוכות: 8.03 שניות, 2017
* קפיצה לגובה: 1.88 מטר, 2014
* קפיצה לרוחק: 6.69 מטר, 2022
* הדיפת כדור ברזל: 13.55 מטר, 2016
* ריצת 800 מטר: 2:15.61 דקות, 2017
* קרב חמש: 4,703 נקודות, 2016

קישורים חיצוניים
----------------

ויקישיתוף מדיה וקבצים בנושא **קנדל ויליאמס** בוויקישיתוף

* קנדל ויליאמס, באתר olympedia.org
* קנדל ויליאמס, באתר התאחדות האתלטיקה הבין-לאומית
* קנדל ויליאמס באתר אוניברסיטת ג'ורג'יה
* Georgia track standouts Devon and Kendell Williams push each other to succeed אתר ESPN, ‏6 ביוני 2016
* קנדל ויליאמס באתר התאחדות האתלטיקה האמריקאית

|  |  |
| --- | --- |
| בקרת זהויות עריכת הנתון בוויקינתונים | 
* World Athletics: 250431

 |
**העלמה יוליה** (בשוודית: **Fröken Julie**) הוא מחזה נטורליסטי שנכתב ב-1888 על ידי יוהאן אוגוסט סטרינדברג. המחזה מתמקד בנושאים שקשורים במעמדות חברתיים, אהבה-תשוקה, מאבק בין המינים והאינטראקציה ביניהם.

תקציר העלילה
------------

השחקנית אנג'ליק רוקאס משחקת את העלמה יוליה. גרי קופר בתפקיד ז'אן המשרת כורע ברך לצידה
העלילה מתרחשת בליל קיץ ב-1894 באחוזה של רוזן בשוודיה, האישה הצעירה שעל שמה נקרא המחזה, במאמץ לברוח ממציאות אשר מוגבלת בנורמות חברתיות וגם ליהנות מהלילה, רוקדת במסיבת הקיץ השנתית של המשרתים, שם היא נמשכת למשרת בכיר בשם ז'אן. ז'אן מתגלה כאיש עולם, בעל נימוסים והשכלה. המחזה מתרחש במטבח האחוזה של אביה של העלמה יוליה. ארוסתו של ז'אן, טבחית בשם כריסטין, מבשלת ואז נרדמת בזמן שז'אן והעלמה יוליה מדברים.

העלילה בעיקר מתייחסת לכוח במתכונותיו השונות. לעלמה יוליה יש כוח רב כיוון שהיא ממעמד גבוה יותר. מצד שני גם לז'אן יש כוח כיוון שהוא גבר שלא נרתע מהערכים של האצולה. לרוזן, אביה של העלמה יוליה (דמות בלתי נראית), יש כוח שגובר על שניהם כיוון שהוא אציל, מעביד ואב.

בלילה זה, ההתנהגות בין ז'אן והעלמה יוליה שקודם לכן הייתה פלרטטנית, מתחרה על כוח שבמהרה מגיע ליחסי אהבה, או אולי תאווה, והם שוכבים. מעבר למהלך המחזה, המאבק בין העלמה יוליה וז'אן לשליטה מתנודד קדימה ואחורה עד אשר ז'אן משכנע אותה כי הדרך היחידה לצאת ממצבה המביך היא על ידי התאבדות.

הדמויות
-------

* **העלמה יוליה** - ביתו של בעל האחוזה (הרוזן) היא אישה נחושה ועקשנית. גודלה על ידי אימה המנוחה שחינכה אותה "לחשוב ולהתנהג כגבר". היא אישה מבולבלת. יוליה מודעת לכוח שבו היא אוחזת ומחליפה בין הרצון להיות מעל המשרתים לפרלירטוטים עם ז'אן. למעשה היא משתוקקת ליפול מעמוד התווך.
* **ז'אן** - גבר משרת של הרוזן. הוא עזב את העיר ונסע הרבה כאשר הוא עובד בעבודות מרובות עד אשר חזר לעבוד בשביל הרוזן. יש לו שאיפות לעלות ממעמדו החברתי ולנהל מלון משלו, העלמה יוליה היא חלק מתוכניתו. הוא לחלופין נדיב וקשוח. על אף שאיפותיו הוא מתרפס רק למראה הכפפות והמגפיים של הרוזן.
* **כריסטין** - הטבחית בצוות הבית של הרוזן. היא דתייה מאוד וכנראה מאורסת לז'אן, אף על פי שהם מתייחסים לאירוסין כמעט בצחוק. היא מייצגת את מה שסטרינדברג שנא הכי הרבה: בת כפר בורה אשר מרוצה ממצבה.
* **הרוזן** - לעולם לא נראה, אך מגפיו וכפפותיו נמצאות על הבמה, מדגישות כל הזמן את נוכחותו וכוחו. כאשר הפעמון מצלצל נוכחותו בולטת אפילו יותר.

הפקות בישראל
------------

בשנת 2001, העלה תיאטרון גשר את המחזה בשם "מדמואזל ז'ולי", בתרגום של גד קינר ובימוי של יוסי יזרעאלי.

בשנת 2005, העלה תיאטרון הספרייה את המחזה "הלילה הקצר ביותר בשנה", עיבוד ובימוי של עידו ריקלין ל"העלמה יוליה".

בשנת 2011, העלה תיאטרון תמונע את המחזה שוב בשם "מדמואזל ז'ולי", בתרגום של גד קינר ובימוי של שלומי ליברמן.

קישורים חיצוניים
----------------

ויקישיתוף מדיה וקבצים בנושא **העלמה יוליה** בוויקישיתוף
* העלמה יוליה, באתר אנציקלופדיה בריטניקה (באנגלית)

הערות שוליים
------------

1. ↑  נילי ברקן, ‏חסרה את הדבר היחיד שיעניק לה חיים, באתר גלובס, 25 בספטמבר 2001  
ללא רגש אמיתי, באתר הארץ, 14 בספטמבר 2001
2. ↑  מיכאל הנדלזלץ, ז'אן המשרת, באתר הארץ, 24 בפברואר 2005
3. ↑  מיכאל הנדלזלץ, העלמה והמשרת, באתר הארץ, 9 ביוני 2011

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb12198653n (data)
* GND: 4361964-2

 |
**יום הזיכרון לאסון צ'רנוביל** הוכרז על ידי האו"ם מצוין ב-26 באפריל, היום בו הוא התרחש. ביום זה מציינים את האסון הגרעיני המפורסם שקרה בעיירת פריפיאט (אוקראינית: При́п'ять) סמוך לעיר צ'רנוביל (Чорно́биль) האוקראינית בזמן היותה חלק באיחוד הסובייטי. החלטת האו"ם על ציון יום זה התקבלה ב-8 בדצמבר 2016.

האסון
-----

אסון צ'רנוביל הוא אחת התאונות הגרעיניות החמורות ביותר בהיסטוריה, שבה בבלוק הרביעי של הכור הגרעיני בפריפיאט התבצע ניסוי, שמטרתו הייתה לבדוק את מצב הכור במקרה של ניתוק מאספקת החשמל. מפעילי הכור הפעילו את סוללות הגיבוי ובגלל תכנון שגוי ואי הבנה של המצב על ידיהם, הטמפרטורה בכור עלתה באופן פתאומי והכור יצר כמות אנרגיה פי 10 מהמצב הרגיל שלו, כתוצאה מכך הותכו מוטות הדלק הגרעיני ולחץ הקיטור הרב גרם לפיצוץ ששבר את כיפת הכור ואת גג המבנה. בגלל הפיצוץ ליבת הכור נחשפה אל האוויר, מה שגרם לשריפה. השריפה פיזרה את החומרים הרדיואקטיביים מהכור אל הסביבה (עקב חוסר תקציב לא נבנתה שכבת ביטחון בין הכור לגג המבנה קודם לכן).

באירוע זה לא התרחש פיצוץ גרעיני, אך על פי הערכות הנשורת הרדיואקטיבית הייתה גדולה פי 300 מפצצה גרעינית רגילה (עוצמה של 13–16 קילוטון TNT), הנשורת התפזרה עם הרוח לאזורים אחרים, בעיקר אוקראינה, רוסיה ובלארוס. בסך הכל זוהם באופן חמור אזור של שבו גרו כ-200,000 תושבים שחויבו להתפנות.

לאחר האסון
----------

השלטון הסובייטי ניסה להסתיר את האסון, ואפילו הוציא את התושבים בעיירות הנגועות למצעד חג הפועלים (1 במאי). האסון נודע לעולם הרחב רק לאחר שרוח נשאה חומר רדיואקטיבי מאוקראינה לשווייץ, שם שמו לב לכך.

3 ימים לאחר האסון פורסמה כתבה בעיתון "איזווסטיה", שבה היה כתוב: "תאונה אירעה בתחנת הכוח צ'רנוביל ואחד הכורים הגרעיניים ניזוק. צעדים ננקטים על מנת למזער את השלכות התאונה. אלו שנפגעו ממנה מקבלים עזרה. ועדה ממשלתית הוקמה".

הערות שוליים
------------

1. 1 2  International Chernobyl Disaster Remembrance Day 26 April, United Nations
2. 1 2  עפרי אילני, פיצוח האטום | תאונת עבודה בצ'רנוביל, באתר הארץ, 31 ביולי 2009
פירוש נוסף ערך זה עוסק ביישוב עצמאי עד 2003. אם התכוונתם למועצה המאוחדת עם סביון מאז 2003, ראו סביון (יישוב).
שלט הכניסה לגני יהודה
**גַּנֵּי יְהוּדָה** היה מושב עובדים בבקעת אונו ליד הערים יהוד, קריית אונו ואור יהודה.

היישוב הוקם בשנת 1950 על ידי חברת יכין חק"ל ומשתייך לאיחוד החקלאי. נקרא בתחילה "גנות יכין" ואחר כך נקרא גני יהודה על שם יהודה (בנו הרביעי של יעקב, ואבי שבט יהודה), שעל פי האגדה קברו נמצא ביהוד הסמוכה. יושב בתחילה בעולים מפולין ולאחר מכן הצטרפו אליו משפחות מתיישבים מן הארץ. את היישוב חוצה נחל אונו (שראשיתו ביישוב סביון).

בעבר השתייך היישוב למועצה אזורית מפעלות אפק ועם איחודה לתוך מועצה אזורית דרום השרון השתייכה גני יהודה למועצה זאת. בשנת 2003 אוחדו סביון וגני יהודה למועצה מקומית אחת.

קישורים חיצוניים
----------------

* סביון-גני יהודה (ישראל), דף שער בספרייה הלאומית

הערות שוליים
------------

1. ↑  גני יהודה באתר מפה

| בקעת אונו |
| --- |
| עיריות | קריית אונו • יהוד-מונוסון • גני תקווה • אור יהודה (רמת פנקס) • רמת גן (תל השומר, רמת אפעל וכפר אז"ר) | דגל ישראל |
| מועצות מקומיות | סביון (גני יהודה) |
| ועדי רובע עירוני | נוה מונוסון |
| מועצה אזורית דרום השרון | מגשימים • כפר מעש • גת רימון |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007467841805171

 |
**יום המוֹל** הוא יום חג לא רשמי הנחגג מדי שנה לכבוד המול. תאריך החג הוא 23 באוקטובר בין 6:02 בבוקר לבין 6:02 בערב.

רקע
---

המול הוגדר בשל צורך להמציא יחידת מידה המגדירה מספר גדול של חלקיקים. זאת בשל חוסר הנוחות בחישובים סטויכיומטריים בכימיה ובפיזיקה, אשר הצריכו שימוש במספרים עצומים. היות שבתגובה כימית אטומים מגיבים עם אטומים אחרים, ללא קשר למסתם ולגודלם, נוח יותר להשתמש ביחידה המתייחסת למספר החלקיקים. מספר אבוגדרו {\displaystyle 6.02\times \,10^{23}} הוא מספר החלקיקים (אטומים, מולקולות, או יחידות נוסחה) הנמצאים במול חומר נתון. מול, או מספר אבוגדרו, הוא מספר החלקיקים ב-12 גרם של פחמן 12. מדענים נעזרים במספר זה כדי לחשב את מספר החלקיקים המצויים בכמות חומר.

החג
---

החג נהגה בתחילת שנות השמונים על ידי מורת בית ספר תיכון בארצות הברית שהציעה דרך להגברת ההתעניינות במקצוע הכימיה. ב-1991 נוסדה בארצות הברית קרן לאומית ליום המול. בהשראת מספר אבוגדרו, החג נחגג ב-23 באוקטובר בין 6:02 בבוקר לבין 6:02 בערב.

החג נחגג במדינות רבות בעולם בקרב תלמידי כימיה. בשנים האחרונות נחגג יום המול גם בישראל במגמות כימיה בתיכונים ומצוין על ידי ניסויים כימיים שונים.

ראו גם
------

* יום פאי

קישורים חיצוניים
----------------

* יום המול באתר מו"ט-נט
* קרן יום המול (באנגלית)

הערות שוליים
------------

1. ↑  Week 43 - Oct 22-28 - This Week in Chemical History, web.archive.org, ‏2011-07-24
**אוגוסט פון ורדר** (בגרמנית: **Karl Friedrich Wilhelm Leopold August Graf von Werder**;‏ 12 בספטמבר 1808 - 12 בספטמבר 1887) היה גנרל פרוסי.

ביוגרפיה
--------

ורדר נולד בשלוסברג ליד נורקטן בפרוסיה המזרחית. הוא התגייס לשורות המשמר הפרוסי בשנת 1825, ושנה לאחר מכן הועבר לחיל הרגלים, שבו שימש במשך שנים רבות כקצין זוטר. בשנת 1839 הוא מונה למדריך בחיל הצוערים, ומאוחר יותר הועסק בלשכה הטופוגרפית של המטה הכללי. בשנים 1842 ו-1843 הוא השתתף בפעולות הרוסיות בקווקז, ובשובו לגרמניה בשנת 1846, הוא הועלה לדרגת האופטמן. בשנת 1848 הוא התחתן. לאחר מכן הוא מילא תפקידי פיקוד ומטה שונים עד שנת 1863, אז התמנה לגנרל, וקיבל את הפיקוד על חטיבת המשמר.

במהלך מלחמת אוסטריה–פרוסיה בשנת 1866, ורדר הצטיין מאוד בקרבות גיטשין וקניגרץ בראש הדיוויזיה ה-3. הוא חזר הביתה בדרגת גנרל לויטננט, ואף עוטר בעיטור פור לה מריט. בשנת 1870, במהלך מלחמת צרפת–פרוסיה שירת ורדר בתחילה במפקדת הארמייה השלישית, ובפיקוד על כוחות וירטמברג ובאדן, ולאחר הקרב על וורת הוא הפנה את כוחותיו נגד שטרסבורג, שאותה הוא כבש אחרי מצור ארוך ומפורסם.

לאחר מכן הוא קודם לגנרל חיל הרגלים, ומונה למפקד הקורפוס ה-14 החדש, עמו ניצח ורדר את הצרפתים בדיז'ון ובנוטס, וכשצבא של שארל דניס בורבאקי התקדם כדי להקל על בלפור, פנה אליו ונלחם בפעולה הנואשת של קרב וילרסקסל, שאפשר לו לחפות על הגרמנים שצרו על בלפור. ב-15, ב-16 וב-17 בינואר 1871, הצליח ורדר עם כוחות נחותים מאוד להחזיק את עצמו בקרב ליזן נגד כל מאמציו של בורבאקי להגיע לבלפור, ניצחון שעורר התלהבות רבה בדרום גרמניה. בעקבות הלך הרוח הנלהב ששרר, הוקמה בפרייבורג אנדרטת הזיכרון, שהוקמה כדי לכבד את שירותיו ואת ניצחון העם הגרמני במלחמת צרפת–פרוסיה. לאחר המלחמה פיקד ורדר על כוחות באדן, שנקראו עכשיו הקורפוס ה-14, עד שפרש בשנת 1879. עם פרישתו הוא הועלה לתואר רוזן. הוא נפטר בשנת 1887 בגריסוב בפומרניה, ורגימנט הרגלים ה-30 (הרייני ה-4) נשא את שמו.

קישורים חיצוניים
----------------

ויקישיתוף מדיה וקבצים בנושא **אוגוסט פון ורדר** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb10382658s (data)
* GND: 119434911
* ISNI: 0000 0000 1192 9203
* NLP: A22647375
* SUDOC: 171180917
* VIAF: 41829477
* WorldCat: viaf-41829477

 |
**אוגוסט כריסטיאן, דוכס אנהלט-קתן** (18 בנובמבר 1769 - 5 במאי 1812) היה נסיך גרמני מבית אסקניה, אשר שלט בנסיכות אנהלט-קתן, ומשנת 1806 בדוכסות אנהלט-קתן.

ביוגרפיה
--------

אוגוסט כריסטיאן נולד ב-18 בנובמבר 1769, והיה הבן הבכור של קרל גאורג, נסיך אנהלט-קתן ולואיזה שרלוטה משלזוויג-הולשטיין-זונדרבורג-גליקסבורג, בתו של פרידריך, דוכס שלזוויג-הולשטיין-זונדרבורג-גליקסבורג.

לאחר מותו של אביו בשנת 1789, אוגוסט כריסטיאן ירש את נסיכות אנהלט-קתן. בנוסף הוא טיפח קריירה צבאית בשורות הצבא הפרוסי, והועלה שם לדרגת גנרל מיור.

ב-15 במאי 1803 הוא הועלה לדרגת פלדמרשל-לוטננט, וב-31 בינואר 1805 קיבל את תואר אביר מסדר הנשר השחור.

ב-9 בפברואר 1792 התחתן אוגוסט כריסטיאן בפרנקפורט עם פרדריקה מנסאו-אוזינגן, בתו של פרידריך אוגוסט, נסיך של נסאו-אוזינגן, אולם לא היו להם ילדים, ולאחר אחת עשרה שנות נישואים, הם התגרשו בשנת 1803.

ב-18 באפריל 1806 העניק לו נפוליאון התואר דוכס, יחד עם דודניו שליטי הנסיכויות האחרות של אנהלט.

ב-5 במאי 1812 מת אוגוסט כריסטיאן בקתן, ואחיינו בן העשר, לודוויג אוגוסט, דוכס אנהלט-קתן ירש את הדוכסות, תוך שלאופולד השלישי, דוכס אנהלט-דסאו, שימש כעוצר עד מותו בשנת 1817, ולאחר מכן נכדו, לאופולד הרביעי, דוכס אנהלט-דסאו שימש כעוצר בשם לודוויג אוגוסט.

|  |  |
| --- | --- |
| בקרת זהויות עריכת הנתון בוויקינתונים | 
* GND: 104232757
* VIAF: 10278855
* WorldCat: viaf-10278855

 |
**גביע קמפאונס** (**Campeones Cup**, הלחם בין אנגלית וספרדית שמילולית מתרגם כ"גביע האלופות") הוא מעין טורניר סופר קאפ המפגיש בין אלופת ארצות הברית בכדורגל ובין אלופת מקסיקו. הטורניר מתקיים מאז שנת 2018, ונכון לשנת 2021 הוא מתקיים בפורמט של משחק בודד, באחד מאצטדיוני ה-MLS. המשחק משוחק בחודשים אוגוסט או ספטמבר, ומפגיש את האלופות של השנה הקודמת.

המשחק שאמור היה להתקיים בלומן פילד באוגוסט 2020 בין הסיאטל סאונדרס, שזכתה באליפות ארצות הברית בשנת 2019 לבין אלופת מקסיקו, לא התקיים עקב מגפת הקורונה.

הרעיון העומד מאחורי יצירת הטורניר הוא הרצון לחזק את שיתוף הפעולה בין ה-MLS לליגת העל המקסיקנית, שכן ב-MLS משתפות גם שלוש קבוצות קנדיות (טורונטו, מונטריאול וונקובר וייטקאפס). בנוסף, שלוש המדינות (ארצות הברית, מקסיקו וקנדה) עתידות לארח במשותף את טורניר הגמר של הגביע העולמי בשנת 2026, ושיתוף פעולה בין המועדונים יכול לסייע, לדעת יוזמי הטורניר, לקידום ועידוד הכדורגל בצפון אמריקה, במדינות דוברות האנגלית בה.

על אף שהטורניר משוחק על ידי נציגות משתי הליגות הבכירות של CONCACAF (ובעידודה), לא מדובר בטורניר רשמי של קונפדרציית הכדורגל של צפון אמריקה, ואפשר להשוות אותו למשחק אלוף האלופים בישראל, שהוא בעיקר על יוקרה. כמו כן, נכון לשנת 2021, כל המשחקים (כולל המשחק המתוכנן לשנת 2022) משוחקים במגרשה הביתי של מחזיקת גביע ה-MLS.

רשימת משחקים
------------

| שנה | זוכה | תוצאה | סגנית | אצטדיון |
| --- | --- | --- | --- | --- |
|
| 2018 | מקסיקומקסיקו טיגרס | 3 – 1 | קנדהקנדה טורונטו | בימו פילד |
| 2019 | ארצות הבריתארצות הברית אטלנטה יונייטד | 3 – 2 | מקסיקומקסיקו קלוב אמריקה | אצטדיון מרצדס-בנץ |
| 2020 | ארצות הבריתארצות הבריתסיאטל סאונדרס | לא התקיים | **לא נקבעה יריבה** | לומן פילד |
| 2021 | ארצות הבריתארצות הברית קולומבוס קרו | 2 – 0 | מקסיקומקסיקו קרוס אסול | Lower.com פילד |
| 2022 | ארצות הבריתארצות הברית ניו יורק סיטי | 2 – 0 | מקסיקומקסיקו אטלס | יאנקי סטדיום, ניו יורק סיטי |
| 2023 |  | טרם |  | טרם נקבע |

ראו גם
------

* MLS
* ליגת העל המקסיקנית
* ליגת האלופות של CONCACAF

הערות שוליים
------------

1. ↑  MLS All-Star Game, Leagues Cup and Campeones Cup canceled for 2020
2. ↑  Campeones Cup latest venture to unite Liga MX with Major League Soccer
3. ↑  מכיוון שהליגה המקסיקנית כוללת שני סבבים, הנציגה המקסיקנית לטורניר זה היא המנצחת במפגש בין אלופות כל סבב הליגה המקומית.
**מיקי בערביה** (באנגלית: **Mickey in Arabia**) הוא סרט הנפשה קצר אמריקאי משנת 1932 שהופק על ידי וולט דיסני הפקות והופץ על ידי סרטי קולומביה. זוהי ההפצה האחרונה של סרט בסדרת הסרטים של מיקי מאוס על ידי חברת סרטי קולומביה. זהו הסרט ה-43 בסדרת "מיקי מאוס" שיצא לאקרנים והשביעי באותה השנה. תאריך הפצתו נחשב ל-18 ביולי 1932, אך לפחות מקור אחד מציין את 11 ביולי כתאריך ההפצה.

עלילה
-----

מיקי ומיני רוכבים על גבו של גמל דו-דבשתי דרך המדבר הערבי ומגיעים לעיירה תוססת. כשהם נכנסים פנימה, זוג העכברים מצלמים כמה צילומים משעשעים בזמן שהגמל השובב שלהם לוגם את התוכן של חבית בירה. כשמיני מאוס נסוגה אחורנית עם המצלמה ממיקי, שעושה פוזה לתמונה, סולטאן (המוצג בדמות של אויבו של מיקי, פיט) חוטף אותה מעבר החומה.

מיקי יוצא למרדף, אבל הגמל השיכור שלו בקושי מועיל; כשהוא מגלה את ארמון הסולטאן, העכבר מטפס על הקיר ונכנס דרך החלון, שם הוא מוצא מיני צורחת נאבקת בנבל מוכה האהבה בהרמון. מנתק את אחיזתו של הסולטאן, מיקי הופך למטרה של קליעי הסולטאן. הוא מחביא את מיני בעציץ, וגובר, במקרה, על אנשיו החמושים של הסולטאן.

מיקי נרדף (תוך כדי אחיזה מאוזנת של העציץ בידיו) על ידי הסולטאן עצמו, החוצה לחלון, במעלה המדרגות הלולייניות המובילות לגג הארמון, משם לבניין הבא, שם הוא מפיל את העציץ, ומצליח להציל רק את מיני מהנפילה מקצה הבניין, שממנו הוא מחליק בגלל לבנה רופפת.

מיני ומיקי נופלים לתוך סככת בד: הסולטאן הזועם, שעדיין במרדף, מזנק מאותו הקצה, מאלץ את מיקי לקפל את הסככה, מה שהופך את נפילתו של הסולטאן לפחות נעימה במידה ניכרת. מיקי מקפל שוב את הסככה כשאנשי הסולטאן משליכים את חניותיהם, והאחרונות עושות את דרכן אל הסולטאן הקבור באדמה בחוסר אונים. הסולטן נמלט, בכאב רב, אל המרחק. מיקי קורא לגמל שלו, ויחד עם מיני, רוכב בשמחה.

דמויות ומדבבים
--------------

* מיקי מאוס – וולט דיסני
* מיני מאוס – מרסלייט גארנר
* פיט – פינטו קולביג

קישורים חיצוניים
----------------

* "מיקי בערביה", במסד הנתונים הקולנועיים IMDb (באנגלית)
* "מיקי בערביה", במסד הנתונים הקולנועיים KinoPoisk (ברוסית)

הערות שוליים
------------

1. ↑  Kaufman, J.B.; Gerstein, David (2018). *Walt Disney's Mickey Mouse: The Ultimate History*. Cologne: Taschen. ISBN 978-3-8365-5284-4.
2. ↑  Lenburg, Jeff (1999). *The Encyclopedia of Animated Cartoons*. Checkmark Books. pp. 108–109. ISBN 0-8160-3831-7. נבדק ב-6 ביוני 2020. `{{cite book}}`:  (עזרה)
3. ↑  Maltin, Leonard. *Of Mice and Magic: a History of American Animated Cartoons*. Von Hoffmann Press, Inc. 1980, p. 346.
הכניסה לספריית וסקונסלוס
שלד מעצמות לוויתן צבועות, יצירתו של האמן גבריאל אורוסקו
ספריית וסקונסלוס
**ספריית וסקונסלוס** (בספרדית: **Biblioteca Vasconcelos**) היא ספרייה באזור הצפוני של העיר מקסיקו סיטי. קרויה על שמו של חוסה וסקונסלוס, הסופר, המדינאי והוגה הדעות, שניהל את הספרייה הלאומית של מקסיקו והיה נשיאו של המכון המקסיקני לתרבות היספאנית. הספרייה משתרעת על פני 38,000 מ"ר. עלות בנייתה המתוכננת הייתה 954 מיליון פסוס (כמאה מיליון דולר אמריקאי), אך עלות בנייתה בפועל לאחר התיקונים הייתה גדולה יותר באופן משמעותי, כמאתיים מיליון דולרים.

היא נחנכה במרץ 2006 על ידי נשיא מקסיקו ויסנטה פוקס, מעט לפני תום כהונתו. בזמן חנוכתה הוכרזה כאחד המבנים המתקדמים בעולם מבחינה טכנולוגית במאה ה-21.

הספרייה נסגרה לאחר שנה, בחודש מרץ 2007 בשל ליקויי בנייה חמורים. מבקר המדינה המקסיקני גילה 36 חריגות בנייה והוגשו 13 עתירות משפטיות שונות כנגד המתכננים והמבצעים. בין הליקויים שהתגלו, למשל, היו מיקום שגוי של ריצוף ואבני שיש, וסדקים בקירות, ליקויים שעלות תיקונם חייבה עלות של 15 מיליון פסוס נוספים (כ-1.4 מיליון דולרים).

הספרייה נפתחה לקהל בשנית לאחר התיקונים. היא כוללת בניה ארכיטקטונית ועיצובית מרשימה, ובנוסף מוצבים בה באורח קבע פסלים ויצירות אמנות של גדולי האמנים המקסיקנים. אחת מיצירות האמנות המפורסמות המוצבות בה היא יצירתו של האמן גבריאל אורוסקו, שלד לווייתן אמיתי, שעצמותיו צבועות.

קישורים חיצוניים
----------------

ויקישיתוף מדיה וקבצים בנושא **ספריית וסקונסלס** בוויקישיתוף
* 

* אתר האינטרנט הרשמי של ספריית וסקונסלוס

* Coolest Library in the World - La Biblioteca Vasconcelos‏, Hyunwoo Sun‏, 11 באוקטובר 2012
* ספריית וסקונסלוס - סרטון על יצירות האמנות במקום, 13 בספטמבר 2012

|  |  |
| --- | --- |
| בקרת זהויות עריכת הנתון בוויקינתונים | 
* GND: 16083613-X
* ISNI: 0000 0000 8889 589X
* WorldCat: lccn-n82056809

 |
**מיקולש גלנדה** (בצ'כית: **Mikuláš Galanda**;‏ 4 במאי 1895 – 5 ביוני 1938) היה צייר ומאייר, אחד מחשובי החלוצים ומפיצי האמנות המודרנית הסלובקית. הוא נקבר בבית הקברות הלאומי במרטין.

ביוגרפיה
--------

הוא נולד ב Mala Vieska. בשנים 1914- 1916 למד באקדמיה לאמנויות יפות בבודפשט. בשנת 1922 נרשם לאקדמיה לאמנויות, אדריכלות ועיצוב בפראג, שם למד אצל פרופ' ורטיסלב ברונר. מ-1923 עד 1927 למד באקדמיה לאמנויות יפות בפראג בהדרכת אוגוסט ברימזה ופרנץ ת'ילה.

בשנים 1924- 1926, גלנדה היה העורך הגרפי הראשון של מגזין דאב. הוא קיבל אישור ללמד רישום בשנת 1928, ובאותה שנה בפראג הכיר את מריה בודובה, שאיתה התחתן ב-1931. הוא עבר לברטיסלבה ב-1929 והחל ללמד בבית הספר הראשון לנשים של עיר.

בין השנים 1929- 1932 הוא חלק סטודיו יחד עם Ľudovít Fulla בברטיסלבה. בשנת 1930 עבד כמורה בבית הספר השני לבנים ובבית הספר למלאכת יד בברטיסלבה. בסתיו 1930 נסע לפריז, והציג תערוכה בקרקוב.

במהלך השנים 1930–1932, גלנדה ולודוביט פולה פרסמו העתקים של מכתביהם הפרטיים, שבהם הביעו דעות פרוגרסיביות חדשות על האמנויות היפות ותפקידן בחברה המודרנית. בשנת 1933 הוא הפך לפרופסור בבית הספר למלאכת יד בברטיסלבה.

ב-1935 הציג תערוכות בסיינה אלאנו ובפראג. ב-1936 הציג בביאנלה בוונציה. בשנת 1937 הוא הציג את יצירותיו במוסקבה ובאותה שנה בתערוכה הבינלאומית של אמנויות וטכניקות בפריז, שם זכה במדליית כסף עבור ז'אנר איורים ועיצובי ספרים. ב-1938 השתתף בתערוכה לאמנות סלובקית בניו יורק.

בכל יצירתו הוא שאף לנסח את המודרניזם האמנותי הסלובקי על בסיס הישגים בהתפתחות הציור האירופי. הוא נטה למגמות אקספרסיוניסטיות וקוביסטיות, ועל בסיס זה יצר סגנון ציור משלו. בתחילת הקריירה שלו הוא היה מכוון לגרפיקה אבל מאוחר יותר הוא התמסר יותר לציור. הנושא שלו היה מקומי קשור לנוף ולאנשים הסלובקיים. הוא נחשב לצייר לירי בעל יופי וקסם. גוף היצירה שלו הוא בעיקר בטון מלנכולי.

מיקולש גלנדה מת ב-5 ביוני 1938 בברטיסלבה.

גלריה
-----

* בבית המרזחבבית המרזח
* טבע דומםטבע דומם
* אשה עם פרחאשה עם פרח

קישורים חיצוניים
----------------

ויקישיתוף מדיה וקבצים בנושא **מיקולש גלנדה** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* GND: 132604043
* ISNI: 0000 0001 0868 2032
* LCCN: n83215032
* NKC: jn20000703077
* RKD: 29974
* SUDOC: 166168866
* ULAN: 500089553
* VcBA: 495/148036
* VIAF: 8551929
* WorldCat: lccn-n83215032

 |
**לוצ'אנו מיקליני** (באיטלקית: **Luciano Michelini**) (נולד ב-1945) הוא מלחין, פסנתרן ונגב עוגב איטלקי.

ביוגרפיה
--------

לוצ'אנו מיקליני למד בקונסרבטוריו די סנטה ססיליה ולמד פסנתרנות אצל ורה גובי בלקרדי (1903–1999), הלחנה אצל ארמנדו רנצי (1915–1985) וניצוח על תזמורת אצל פרנקו פרארה. משנת 1970 לימד בקונסרבטוריו די סנטה ססיליה, מאוחר יותר גם במכון הפונטיפי למוזיקה קדושה ובמכון ט'. לודוויקו דה ויקטוריה.

מהשנים 1964 עד 1982 עבד כפסנתרן ומנצח ב-R.C.A. (כיום ב.מ.ג. אריולה). הוא הלחין פסקולים לסרטים רבים, כמו "La regina degli uomini pesce" של סרג'יו מרטינו. בשנים 1993–94 ניצח על התזמורת "סינפוניקה אברוזה" ברומא. הוא הופיע טלוויזיה בתוכניות "צ'או איטליה" ו-"Stradivari". לוצ'אנו ידוע לרוב בשל היצירה המפורסמת ביותר שלו, "**Frolic**" (שיר הפתיחה מהסיטקום תרגיע).

פילמוגרפיה (פסקול)
------------------

* The Black Decameron ‏ (Il Decamerone nero) ‏ (1972)
* Die Killermafia ‏ (La Polizia accusa: il servizio segreto uccide) ‏ (1975)
* Gambling City ‏ (La città gioca d'azzardo) ‏ (1975)
* Island of the Fishmen ‏ (L'Isola degli uomini pesce) ‏ (1979)
* American Rikscha ‏ (American risciò) ‏ (1989)
* Hölle der Verdammten ‏ (Mal d'Africa) ‏ (1990)
* תרגיע ‏ (Frolic) ‏ (2000)

קישורים חיצוניים
----------------

* לוצ'אנו מיקליני, במסד הנתונים הקולנועיים IMDb (באנגלית)
* היצירה Frolic באתר Last.fm

הערות שוליים
------------

1. ↑  ביוגרפיה באתר SHEERPLUCK.

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb14121469m (data)
* LCCN: no2006094349
* MusicBrainz: d75d1dd7-d144-4ee6-98f8-b9e9b86398d9
* SUDOC: 251295443
* VIAF: 69137548
* WorldCat: lccn-no2006094349

 |
**מיקולש אלש** (בצ'כית: **Mikoláš Aleš**;‏ 13 בנובמבר 1852 – 10 ביולי 1913) היה צייר צ'כי. על פי ההערכות, הוא צייר למעלה מ-5,000 תמונות בימי חייו. הוא צייר עבור כל דבר, החל ממגזינים, דרך קלפים ועד ספרי לימוד. ציוריו לא זכו לפרסום נרחב מחוץ לבוהמיה, אך רבים מהם עדיין זמינים, והוא נחשב לאחד מגדולי האמנים של הרפובליקה הצ'כית.

ביוגרפיה
--------

אלש נולד במירוטיצה שליד פיסק, למשפחה עשירה יחסית. אחיו פרנטישק לימד אותו היסטוריה עד מותו ב-1865.

אלש התעניין בציור מגיל צעיר. ב-1879 נישא למרינה קאילובה ועבר לאיטליה שם המשיך את הקריירה שלו בציור. הוא חזר לפראג כדי לעבוד על היצירה החדשה בקישוט התיאטרון הלאומי של פראג יחד עם ציירים מפורסמים אחרים.

אלש ידוע ככל הנראה כאחד הציירים שעיטרו מחדש את המבואה המפורסמת של התיאטרון הלאומי הצ'כי. הוא זכה לפרסום במהלך חייו, במיוחד בזכות יצירות האמנות האדריכליות שלו, אך ציוריו זכו לשבחים רק לאחר מותו.

רחובות רבים בצ'כיה נקראים על שמו.

עבודתו של אלש, לא אומצה על ידי הנאצים הגרמנים ששלטו בצ'כיה מ-1938 עד 1945, אבל שימשה למטרות תעמולה על ידי המשטר הקומוניסטי, במיוחד במהלך שנות ה-50.

אלש נפטר בפראג ב-10 ביולי 1913, בגיל 60.

גלריה
-----

* 
* 
* 
*

קישורים חיצוניים
----------------

ויקישיתוף מדיה וקבצים בנושא **מיקולש אלש** בוויקישיתוף
* מיקולש אלש, באתר "Find a Grave" (באנגלית)

הערות שוליים
------------

1. ↑  Tyman, Jaroslav (2006-08-17). "Mikolas Ales- Gallery". Archived from the original
2. ↑  "Tyman, Jaroslav (2006-08-17). "Mikolas Ales
3. ↑  "Mikoláš Aleš (18.11.1852 - 10.7.1913): Národní malíř"
4. ↑  Čtvrtník, Mikuláš (2007-12-09). "Mikoláš Aleš a jeho druhý život". Radio Prague.

|  |  |
| --- | --- |
| בקרת זהויות עריכת הנתון בוויקינתונים | 
* BIBSYS: 6824
* BnF: cb145744003 (data)
* GND: 120541785
* ISNI: 0000 0001 1060 9053
* LCCN: n81076490
* NKC: jk01010178
* NLA: 36493537
* NTA: 15288422X
* RKD: 1046
* SUDOC: 076983307
* Trove: 1260399
* ULAN: 500127907
* VIAF: 47006291
* WorldCat: lccn-n81076490

 |
**נוטס קאונטי** (באנגלית: **Notts County**) היא קבוצת כדורגל מהעיר נוטינגהאם, אשר משחקת נכון לעונת 2023-2024 בהפוטבול ליג השנייה (הליגה הרביעית בחשיבותה באנגליה) זאת לאחר שבסיום עונת 2018-2019 נפרדה הקבוצה לראשונה בתולדותיה מהפוטבול ליג. הקבוצה, אשר נוסדה בשנת 1862, נחשבת לקבוצת הכדורגל המקצוענית הוותיקה ביותר בעולם והייתה אחת מ-12 קבוצות המייסדות של הליגה האנגלית אשר הוקמה בעונת 1888-89.

נוטס קאונטי לא שיחקה מעולם בפרמייר ליג במתכונתו הנוכחית. עונתה האחרונה בליגה האנגלית הבכירה הייתה בשנת 1992 שנה לפני הקמת הפרמייר ליג. מאז ירדה הקבוצה במורד הליגות. בשנת 1995 נשרה לליגה השלישית ובחלוף שנתיים לרביעית. לאחר שנה שבה לליגה השלישית, אך בשנת 2004 חזרה לרביעית.

בקיץ 2009 הגיעו למועדון קבוצת משקיעים מתוך כוונה להחזיר את נוטס קאונטי לימיה היפים, כבר בעונה הראשונה הצליחה הקבוצה להעפיל לליגה השלישית אחרי 6 שנות היעדרות. בשנת 2015 ירדה לליגה הרביעית לאחר 5 עונות. 

בסיום עונת 2018-19 ירדה נוטס קאונטי לנשיונל ליג אחרי הפסד במחזור הסיום לסווינדון טאון 1-3. בכך לראשונה בתולדותיה נפרדה נוטס קאונטי מהפוטבול ליג וירדה לליגה החמישית..

שנה מאוחר יותר פספסה נוטס קאונטי הזדמנות לשוב לפוטבול ליג השנייה לאחר שהקבוצה נוצחה בגמר הפלייאוף על העלייה לליגה הרביעית בידי הארוגייט 1-3.

בסיום עונת 2022-23 חזרה נוטס קאונטי לליגת הפוטבול ליג השנייה אחרי 4 שנים של היעדרות אחרי ניצחון בגמר הפליאוף על העלייה על צ'סטרפילד.

יריבתה העירונית היא נוטינגהאם פורסט. משחק הדרבי האחרון ביניהן התקיים בעונת 1993-94.

תארים והישגים
-------------

* **גביע ה-FA‏**: 1894
	+ **פיינליסטית**: 1891

קישורים חיצוניים
----------------

ויקישיתוף מדיה וקבצים בנושא **נוטס קאונטי** בוויקישיתוף
* אתר האינטרנט הרשמי של נוטס קאונטי
* נוטס קאונטי, ברשת החברתית פייסבוק

* נוטס קאונטי, ברשת החברתית טוויטר

* נוטס קאונטי, ברשת החברתית אינסטגרם

* נוטס קאונטי, ברשת החברתית טיקטוק

* נוטס קאונטי, סרטונים בערוץ היוטיוב

* פרופיל, באתר Transfermarkt

* פרופיל, באתר FootballDatabase.eu

הערות שוליים
------------

1. ↑  אחרי 131 שנים: נוטס קאונטי ירדה לליגת החובבים, באתר ynet, 6 במאי 2019

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0004 4904 862X
* LCCN: nr2007002257
* VIAF: 135341404
* WorldCat: lccn-nr2007002257

 |